b"\n_START_ARTICLE_\nLiz Smith\n_START_SECTION_\nNuoruus\n_START_PARAGRAPH_\nSmith syntyi Betty Gleadle -nimisen\xc3\xa4 Scunthorpessa, Lincolnshiressa vuonna 1921. Smith oli iso\xc3\xa4itins\xc3\xa4 kasvattama: h\xc3\xa4nen \xc3\xa4itins\xc3\xa4 kuoli Smithin ollessa kaksivuotias ja h\xc3\xa4nen is\xc3\xa4ns\xc3\xa4 hylk\xc3\xa4si perheens\xc3\xa4 Smithin ollessa seitsem\xc3\xa4nvuotias. Smith harrasti n\xc3\xa4yttelemist\xc3\xa4 k\xc3\xa4ydess\xc3\xa4\xc3\xa4n koulua, mutta ryhtyi my\xc3\xb6hemmin ompelijaksi. Toisen maailmansodan aikana Smith palveli  Women's Royal Naval Servicessa.\n_START_SECTION_\nUra\n_START_PARAGRAPH_\nVuonna 1947 Smith sai t\xc3\xb6it\xc3\xa4 Wesbourne Grovessa sijaitsevasta Gatewayn teatterista, jolloin h\xc3\xa4n otti k\xc3\xa4ytt\xc3\xb6\xc3\xb6n taiteilijanimens\xc3\xa4 Liz Smith. Smith joutui j\xc3\xa4tt\xc3\xa4m\xc3\xa4\xc3\xa4n ty\xc3\xb6ns\xc3\xa4 muutettuaan Buckhurst Hilliin l\xc3\xa4helle Essexi\xc3\xa4, joka sijaitsi liian kaukana teatterista. T\xc3\xa4m\xc3\xa4n j\xc3\xa4lkeen Smith ty\xc3\xb6skenteli ensin improvisaatioryhm\xc3\xa4ss\xc3\xa4 Lontoossa ja sitten Forbes Russellin repertoaariteatterissa._NEWLINE_Vuonna 1971 Smith teki l\xc3\xa4pimurron saatuaan roolin Mike Leighin ensimm\xc3\xa4isest\xc3\xa4 elokuvasta Ilottomat hetket. T\xc3\xa4m\xc3\xa4n j\xc3\xa4lkeen h\xc3\xa4n alkoi ty\xc3\xb6skennell\xc3\xa4 s\xc3\xa4\xc3\xa4nn\xc3\xb6llisesti televisiossa, n\xc3\xa4ytellen muun muassa sarjoissa Viel\xc3\xa4 virtaa ja The Sweeney. H\xc3\xa4n esiintyi my\xc3\xb6s elokuvissa Britannia Hospital \xe2\x80\x93 juhlap\xc3\xa4iv\xc3\xa4 (1982) ja Sikamainen juttu (1984), josta h\xc3\xa4nelle my\xc3\xb6nnettiin parhaan naissivuosan Bafta-palkinto vuonna 1984._NEWLINE_Vuonna 1994 Smith aloitti Letitia Cropleyn roolissa komediasarjassa Diblen kirkkoherra. Hahmo oli suosittu, mutta t\xc3\xa4st\xc3\xa4 huolimatta Smith kirjoitettiin ulos sarjasta kaksi vuotta my\xc3\xb6hemmin. Vuonna 1998 h\xc3\xa4n sai roolin komediasarjasta Sohvanvaltaajat, jossa h\xc3\xa4n esitti Norma Speakmania. Smith jatkoi roolissa vuoteen 2006 saakka, ja seuraavana vuonna h\xc3\xa4n sai roolistaan parhaan naiskomedian\xc3\xa4yttelij\xc3\xa4n palkinnon British Comedy Awardsissa._NEWLINE_Sohvanvaltaajat -sarjan ohella Smith n\xc3\xa4ytteli my\xc3\xb6s lastenelokuvissa Jali ja suklaatehdas (2005) sek\xc3\xa4 Wallace & Gromit: Kanin kirous (2005). H\xc3\xa4n ilmoitti lopettavansa uransa vuonna 2009 k\xc3\xa4rsitty\xc3\xa4\xc3\xa4n aivoverenkiertoh\xc3\xa4iri\xc3\xb6st\xc3\xa4, mutta teki viel\xc3\xa4 pieni\xc3\xa4 rooleja t\xc3\xa4m\xc3\xa4n j\xc3\xa4lkeenkin.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSmith meni vuonna 1945 naimisiin Intiassa tapaamansa Jack Thomasin kanssa. Parille syntyi kaksi lasta, mutta avioliitto p\xc3\xa4\xc3\xa4ttyi eroon vuonna 1959. Vuonna 2006 h\xc3\xa4n julkaisi omael\xc3\xa4m\xc3\xa4nkertansa Our Betty ja muutti vanhainkotiin my\xc3\xb6hemmin samana vuonna. _NEWLINE_Vuonna 2009 Smith nimitettiin Brittil\xc3\xa4isen imperiumin ritarikunnan j\xc3\xa4seneksi. H\xc3\xa4n kuoli 95-vuotiaana jouluaattona 2016."